הבדיקה מבוצעת בבתי חולים, ציבוריים ופרטיים. במהלך ההליך האישה שוכבת על גבה.  לפני הבדיקה מבוצעת בדיקת אולטרה סאונד למיקום העובר ברחם, הדגמת סימני חיות (דפק ותנועות), מיקום השליה וכמות מי השפיר. לאחר ניקוי וחיטוי דופן הבטן מבוצע הדיקור בתנאים סטריליים. מחדירים מחט דקה וסטרילית, בהנחיית אולטרה סאונד, דרך דופן הבטן לשק מי השפיר. שואבים כמות קטנה של מי שפיר (20-40 סמ"ק), שהם פחות מ 10% מהכמות הכוללת של מי השפיר בשלב זה בהריון, וכמות מי השפיר חוזרת לנורמה זמן קצר אח"כ. הפעולה נמשכת דקות ספורות, ודגימות מי השפיר מועברות למעבדה הגנטית, לאחר ווידוא שסומנו בפרטים המלאים והמדויקים של הנבדקת.  ההמלצה לנבדקת היא להיות במנוחה יום-יומיים, להימנע ממאמצים, לשתות יותר מהרגיל ולהגיע לביקורת שבוע-שבועיים לאחר הבדיקה. נשים שסוג דמן שלילי  (Rh negative) צריכות לקבל חיסון אנטי-D בזריקה לשריר מיד אחרי הדיקור או עד 72 שעות אחריו.   כרופא המבצע דיקורי מי שפיר שנים רבות, אני זמין לכל פנייה או שאלה של הנבדקת, בימים שלאחר הדיקור.